Aarflot skrev 22. desember 1807 en lengre søknad til kongen i København, og bad om løyve til å starte eget trykkeri. I søknaden lister han i 13 punkt opp de håndskrevne verk han har i sitt private bibliotek, og som han ønsker å trykke. Dessuten gjør han det klart at han planlegger å gi ut «Et Ugeblad Kaldet: Landboebladet for Norge». Generalpostamtet anbefalte i mai 1808 portofritak for avisen i Norge og Danmark. 15. juli 1808 fikk Aarflot løyve til å begynne med trykkeridrift. Med hjelp fra en boktrykkersvenn fra Trondheim fikk Aarflot trykkeriet i gang i 1809. Dette var det første trykkeriet utenfor byene (Ålesund var ikke by på denne tiden).